
Geotermikus erőmű illesztése kimerült szénhidrogén kutakhoz

Magyarország területe, a Pannon-medence alatti különlegesen vékony, 60-100 km-es litoszféra miatt, geotermikus adottságait tekintve Európa élvonalába sorolható. A hőáramsűrűség átlagos értéke meghaladja az európai kontinensre jellemző átlagot, habár kimondottan magas hőmérsékletű források nem állnak rendelkezésre. Hazánk fúrásos megkutatottsága az egyik legnagyobb a világon, a szénhidrogén-ipar által lemélyített fúrások száma több mint 3000. Ezen kutak felszámolása jelentős költséggel jár az olajtársaságok számára, ezért azon területeken, ahol a geotermikus gradiens értéke megfelelően nagy, érdemes lehet a kutakat energetikai célra hasznosítani.
Cikkünkben egy kimerült 2200 méter talpmélységű szénhidrogén kút villamosenergia-termelésre történő hasznosítási lehetőségeit vizsgáltuk. A kútból egy EGS rendszert alakítunk ki bizonyos átalakításokkal, melynek során a kút acél béléscsöve a talpponton (perforálás nélkül) lezárásra kerül, valamint koaxiális elrendezésben egy kisebb átmérőjű acél termelőcsövet helyeznek el benne. A viszonylag alacsony kúthőmérséklet miatt a villamosenergia-termelést szerves Rankine-körfolyamat (ORC) segítségével valósítanánk meg.
Egy- és kétkörös ORC rendszer lehetőségét is vizsgáltuk. Kétkörös rendszer esetében a kútban felmelegedő közeg egy hőcserélőben gőzölögteti el az ORC munkaközegét, ez azonban a szükséges hőfokrés miatt jelentősen rontja a hatásfokot. Egykörös rendszer esetében a visszaáramlás elkerülése végett szuperkritikus nyomáson elgőzölögtetjük a kútban a közeget, melyet a felszínre érkezve közvetlenül a turbinára vezetünk. Számításaink alapján az egykörös rendszer segítségével jobb hatásfok érhető el, így ennek lehetőségeit vizsgáltuk részletesen. Több különböző munkaközeg használatát is megvizsgáltuk, és rámutattunk a legjobb eredményeket produkáló közeg megválasztásának főbb szempontjaira. A kiserőmű bizonyos paramétereinek optimalizálását is elvégeztük a legjobb hatásfok elérése céljából.
Végül bemutatjuk az egyes megoldások gazdasági vonatkozásait illetve javaslatokat teszünk a beruházás megtérülési idejének rövidítésére.



